Underskuddet sidste år blev pludselig fordoblet til 1,2 millioner kroner, og Alternativets medlemmer er dårlige til at betale kontingent

Alle partierne har penge til valgkamp - undtagen Uffe og co - de har en drænet bankkonto.

Alternativets underskud sidste år blev fordoblet på 40 dage, så partiet nu ikke har en valgopsparing og kun 700.000 på kontoen.

Det viser Ekstra Bladets gennemgang af Alternativets budgetter, regnskaber og bilag til møder i hovedbestyrelsen, og det overrasker Karina Kosiara-Pedersen, ph.d. i statskundskab ved Københavns Universitet, der forsker i partiers organisation og finansiering.

- 700.000 kroner er godt nok ikke meget. Der er ingen af de andre partier i Folketinget, som har så få penge. Selv Enhedslisten har flere millioner kroner, fortæller Karina Kosiara-Pedersen.

Underskud på 1,2 mio. kr.

Årsregnskabet for 2016 blev drøftet på et møde i Alternativets hovedbestyrelse den 8. april i år. Her lød vurderingen, at underskuddet ville være på 600.000 kroner.

Knap 40 dage senere - den 17. maj - står der i Alternativets endelige årsrapport for 2016, at underskuddet endte på 1.182.994 kroner.

Det skyldes angiveligt forkert bogføring, og at Alternativet blandt andet havde glemt feriepenge til de ansatte for knap 200.000 kroner.

Samtidig er Alternativets Forlag lukket, hvilket har kostet godt 100.000 kroner.

Ingen opsparing til kommunalvalg

Reelt er der dog tale om et underskud på knap to millioner kroner, fordi Alternativet havde budgetteret med at spare 800.000 kroner op til valgkamp. Rub og stub af valgopsparingen blev dog brugt på at dække det store underskud.

Alternativet havde oprindelig tænkt sig at spare en million kroner op i år til en kommende folketingsvalgkamp.

Partiet havde dog ikke tidligere år sat penge til af til kommunal- og regionrådsvalget til november.

Derfor er opsparingen delvist slagtet, så partiet nu kun regner med at spare 600.000 kroner op.

Medlemmer er dårlige betalere

Alternativet har mistet godt 400 medlemmer siden januar, og mange af dem er blevet smidt ud.

Det skyldes, at begejstrede folk melder sig under Elbæks faner, men når pengene skal falde hver måned, så kniber det mere med motivationen.

’I gennemsnit ryger 80-100 medlemmer ud pr. måned af denne grund. Det er et kæmpe tab af medlemmer og et kæmpe økonomisk tab’, står der i et referat fra et ekstraordinært møde i hovedbestyrelsen 4. januar i år.

Alternativet sender både sms og mail til medlemmer, som ikke betaler, men efter tre måneders restance ryger de ud.

Dårlige betalere nåede højdepunktet i maj, hvor 192 medlemmer blev kylet ud. Siden er det faldet til omkring 50 medlemmer per måned.

Partiet er gået fra 11.144 medlemmer i januar til 10.722 i oktober. Et fald på knap fire procent.

Forperson: Valg er en kreativ udfordring

Uffe Elbæk har ikke ønsket at stille op til et interview om Alternativets pressede økonomi, og derfor må partiets såkaldte forperson, Nilas Bay-Foged, stå på mål.

Alternativet forklarer et fordoblet underskud og overskredne budgetter med manglende erfaring.

- Vi har lavet et tidligt bud på, hvordan vores årsregnskab skulle se ud, og så er der nogle konkrete poster der gør, at 2016 ser sådan ud. Det er der ikke noget odiøst i, siger forperson Nilas Bay-Foged.

- Det er da et rimelig skævt bud, der kommer tre måneder efter året er omme.

- Det er vel ikke ulovligt.

- Nej, men måske lidt uprofessionelt.

- Det er fordi, vi ikke har bygget den her organisation før, og så er vi ikke bange for åbenhed.

- Regner I så med at blive ved med at budgettere så optimistisk, eller går I mere konservativt til værks i fremtiden?

- Jeg regner med, at vi bliver dygtigere til at lave budgetter i fremtiden. Men vi har aldrig lånt penge eller haft minus på kontoen.

- Hvad gør I, hvis der kommer valg?

- Folketingsvalg er ikke bare en økonomisk udfordring. Det er en kreativ udfordring, fordi vi har store forventninger til os selv.

- Det kræver vel nogle penge at føre valgkamp. Har I nok?

–Vores medlemmer kommer til at løfte det.

- Hvorfor først rydde op på ikke-betalende medlemmer i januar? Burde I ikke have gjort det før?

- Det kan du sige, hvis du synes, at det er enormt vigtigt, men vores interesse er for at lave gode procedure løbende.